b'\n_START_ARTICLE_\nM/S Beluga SkySails\n_START_SECTION_\nOsittain leijavetoinen\n_START_PARAGRAPH_\nBeluga SkySails on osittain leijavetoinen, mutta l\xc3\xb6ytyy aluksesta tavallinenkin kone. Leijan on suunnitellut saksalainen SkySails-yhti\xc3\xb6. Leijan suunnittelijat uskovat leijan pienent\xc3\xa4v\xc3\xa4n viidenneksell\xc3\xa4 aluksen kuluttamaa polttoainem\xc3\xa4\xc3\xa4r\xc3\xa4\xc3\xa4, josta on seurauksena p\xc3\xa4\xc3\xa4st\xc3\xb6jen v\xc3\xa4hentyminen. Kokoa leijalla on 160 neli\xc3\xb6metri\xc3\xa4 ja sen ohjailu tapahtuu tietokoneen avulla, sill\xc3\xa4 n\xc3\xa4in vallitsevista tuulista saadaan paras hy\xc3\xb6ty. Kevyell\xc3\xa4 tuulella leijan vetoisuudeksi on laskettu jopa viisi tonnia. On laskettu my\xc3\xb6s, ett\xc3\xa4 leijan tuoma avitus voi v\xc3\xa4hent\xc3\xa4\xc3\xa4 jopa puolella polttoaineenkulutusta, mik\xc3\xa4li tuuliolot ovat optimaaliset. Neitsytmatkallaan leijapurje pienensi matkan aikana rahtilaivan moottoritehon tarvetta enimmill\xc3\xa4\xc3\xa4n 20 prosenttia. T\xc3\xa4m\xc3\xa4 merkitsisi 2,5 polttoainetonnin v\xc3\xa4hennyst\xc3\xa4 laskettuna yhdelle kokonaiselle p\xc3\xa4iv\xc3\xa4lle. Suunnittelijat ovat kertoneet leijan vet\xc3\xa4v\xc3\xa4n alusta my\xc3\xb6t\xc3\xa4tuulen lis\xc3\xa4ksi my\xc3\xb6s sivutuulessa. S\xc3\xa4\xc3\xa4olosuhteet vaikuttavat leijan tehoon. Leijalla ei ole vaikutusta aluksen navigointiin tai ohjattavuuteen._NEWLINE_SkySails-yhti\xc3\xb6n perustajan ja keksij\xc3\xa4n Stefan Wragen mukaan leija toimii kahdeksan boforin myrskytuuliin saakka. Leijan kiinnitysvaijeri on rakenteeltaan sellainen, ett\xc3\xa4 aluksen potkuri voi sen leikata poikki. Vaijeri on my\xc3\xb6s mahdollista r\xc3\xa4j\xc3\xa4ytt\xc3\xa4\xc3\xa4 irti._NEWLINE_Suunnittelijoiden mukaan leijaa voidaan k\xc3\xa4ytt\xc3\xa4\xc3\xa4 keskikokoisten rahtilaivojen lis\xc3\xa4ksi my\xc3\xb6s troolareissa ja risteilyaluksissa. Rahtilaivoilla leija on parempi ratkaisu kuin purje, koska mastoa ei t\xc3\xa4ll\xc3\xb6in tarvita. Masto olisi hankala rahdin k\xc3\xa4sittelyn kannalta._NEWLINE_Leijan tuotekehittelyyn SkySails-yhti\xc3\xb6 on saanut esimerkiksi Saksan liittovaltiolta ja EU:n LIFE-rahastosta tukea. Beluga SkySailsiin leijatekniikka maksoi puoli miljoonaa euroa. Laskelmien mukaan investointi on kuoletettu kolmessa tai nelj\xc3\xa4ss\xc3\xa4 vuodessa.\n_START_SECTION_\nK\xc3\xa4ytt\xc3\xb6historia\n_START_PARAGRAPH_\n17. joulukuuta 2007 alus laskettiin vesille ja vuonna 2008 se luovutettiin Beluga Groupin omistukseen, joka rekister\xc3\xb6i aluksen Saksan lipun alle nimell\xc3\xa4 Beluga SkySails. Kotisatamaksi tuli Bremen. 22. tammikuuta alus l\xc3\xa4hti neitsytmatkalleen Saksan Bremerhavenista kohti Venezuelaa lastinaan puutavaraa. Neitsytmatkallaan SkySails-yhti\xc3\xb6 testasi leijan vaikutusta aluksen polttoaineenkulutukseen. Venezuelasta matka suuntautui Norjaan.'